เกิดวาตภัยในพื้นที่ 16 จังหวัด บ้านเรือนประชาชนได้รับความเสียหายกว่า 530 หลัง
กรมป้องกันและบรรเทาสาธารณภัย รายงานสถานการณ์หย่อมความกดอากาศต่ำปกคลุมประเทศไทยตอนบนประกอบกับลมตะวันออกเฉียงใต้ที่พัดปกคลุมภาคเหนือ ภาคตะวันออกเฉียงเหนือ ภาคกลาง ภาคตะวันออก ภาคใต้ รวมถึงกรุงเทพมหานครและปริมณฑล ส่งผลให้เกิดฝนฟ้าคะนองและลมกระโชกแรง โดยในรอบ 24 ชั่วโมงที่ผ่านมา เกิดวาตภัยในพื้นที่ 16 จังหวัด ได้แก่ เชียงใหม่ พิจิตร พิษณุโลก แม่ฮ่องสอน กาฬสินธุ์ ชัยภูมิ นครราชสีมา บึงกาฬ ยโสธร เลย ศรีสะเกษ หนองคาย หนองบัวลำภู อุดรธานี ฉะเชิงเทรา และนครปฐม รวม 46 อำเภอ 76 ตำบล 165 หมู่บ้าน บ้านเรือนประชาชนได้รับความเสียหาย 534 หลัง         ส่วนตั้งแต่วันที่ 20 เมษายนที่ผ่านมา ถึงปัจจุบัน (28 เม.ย. 64) มีพื้นที่ประสบวาตภัย 38 จังหวัด รวม 103 อำเภอ 178 ตำบล 407 หมู่บ้าน บ้านเรือนได้รับความ เสียหาย 2,137 หลัง ผู้เสียชีวิต 1 ราย (นครศรีธรรมราช) แยกเป็น ภาคเหนือ 12 จังหวัด ได้แก่ เชียงราย แม่ฮ่องสอน เชียงใหม่ ลำปาง ลำพูน พะเยา น่าน ตาก พิษณุโลก กำแพงเพชร อุตรดิตถ์ และพิจิตร , ภาคตะวันออกเฉียงเหนือ 14 จังหวัด ได้แก่ บึงกาฬ หนองคาย อุดรธานี เลย สกลนคร หนองบัวลำภู ขอนแก่น กาฬสินธุ์ ชัยภูมิ ยโสธร นครราชสีมา อุบลราชธานี สุรินทร์ และศรีสะเกษ , ภาคกลาง 9 จังหวัด ได้แก่ อุทัยธานี ชัยนาท สิงห์บุรี ลพบุรี สระบุรี อ่างทอง ราชบุรี นครปฐม และสมุทรปราการ , ภาคตะวันออก 1 จังหวัด ได้แก่ ฉะเชิงเทรา , ภาคใต้ 2 จังหวัด ได้แก่ นครศรีธรรมราช และปัตตานี ปัจจุบันสถานการณ์คลี่คลายแล้วทุกจังหวัด ซึ่งกรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัย โดยสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลัง ฯ ต่อไป ทั้งนี้ ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง.